Okresná prokuratúra Nitra 
Damborského 1, 949 99 Nitra 1

Sp. zn. : 3 Pv 455/11/4403	Nitra, 16.7.2012
EEČ : 2-32-144-2012

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátor Okresnej prokuratúry Nitra
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX

dňa 19.07.2011 v čase okolo 10.38 hod. v areáli Fakultnej nemocnice Nitra na Psychiatrickej klinike v príjmovej ambulancii pri prijímaní odovzdal službukonajúcej sestre zatavenú injekčnú striekačku, ktorú vytiahol zo svojej tašky, s obsahom bielej neznámej kryštalickej látky, o ktorej vyhlásil, že je to pervitín, na základe podozrenia, že v striekačke sa nachádzajú omamné a psychotropné látky táto bola odoslaná na expertízne skúmanie do Kriminalistického a expertízneho ústavu Policajného zboru, z vypracovaného znaleckého posudku vedeného pod č. 10406 znaleckého denníka PPZ-KEU-BA-EXP-2011 je zrejmé, že v predloženej zatavenej injekčnej striekačke sa nachádzalo 266 mg bieleho kryštalického materiálu, v ktorom bola zistená prítomnosť metamfetamínu s koncentráciou 71,0 % hmotnostných, čo zodpovedá 5-19 obvykle jednorazovým dávkam, pričom metanfetamín je zaradený v zmysle zákona NR SR č. 139/1998 Z. z. o omamných látkach, psychotropných látkach a prípravkoch v znení neskorších predpisov do II. skupiny psychotropných látok, 

lebo obvinený nebol v čase činu pre nepríčetnosť trestne zodpovedný
Odôvodnenie:
	Uznesením povereného policajta Okresného riaditeľstva PZ v Nitre sp. zn. 
ORP-2286/NR-NR-2011 zo dňa 19.07.2011 bolo podľa § 199 ods. 1 Trestného poriadku začaté trestné stíhanie a uznesením vedeným pod sp. zn. ORP-1683/OVK-NR-2011 zo dňa 01.12.2011 bolo vyšetrovateľom Okresného riaditeľstva PZ v Nitre podľa § 206 ods. 1 Trestného poriadku vznesené obvinenie XXXXX pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona, ktorého sa dopustil na tom skutkovom základe, ako je uvedené vo výroku tohto rozhodnutia.
	V priebehu vyšetrovania bol k veci vypočutý obvinený a svedkovia, ďalej boli zabezpečené znalecké posudky a listinné dôkazy.
	Obvinený XXXXX sa k spáchaniu skutku priznal a vo svojom výsluchu tiež uvádza, že nie je závislý na drogách a toto kúpil iba raz, nakoľko bol v depresii, nikdy pred tým drogy nekupoval a aj teraz len pre vlastnú potrebu. 
	Zo spáchania skutku kladeného mu za vinu je usvedčovaný aj zabezpečenými  listinnými dôkazmi.
	Nakoľko v priebehu vyšetrovania vznikli pochybnosti o duševnom stave obvineného, boli za účelom posúdenia duševného stavu obvineného XXXXX do konania pribratí znalci z odboru zdravotníctva, odvetvie psychiatria - XXXXX 
a XXXXX, ktorí v záveroch znaleckého posudku (č. l. 64, 66) konštatujú, že obvinený trpel v čase spáchania skutku závažnou duševnou chorobou a to Akútnou polymorfnou psychotickou poruchou, pričom v dôsledku tejto poruchy boli jeho rozpoznávacie a ovládacie schopnosti vymiznuté. Obvinený v čase spáchania skutku nemohol rozpoznať nebezpečenstvo svojho konania pre spoločnosť a svoje konanie nevedel ovládať. Obvinený v čase spáchania skutku nevedel rozpoznať jeho protiprávnosť.
   	Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 
	Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
 	S poukazom na vykonané dokazovanie, najmä s poukazom na závery znaleckého posudku je nevyhnutné prijať záver, že obvinený XXXXX v čase spáchania skutku nebol pre nepríčetnosť trestne zodpovedný.  
  	S poukazom na všetky uvedené skutočnosti bolo potrebné rozhodnúť tak, ako je uvedené vo výrokovej časti uznesenia.

Poučenie:

P o u č e n i e : 	Proti tomuto uzneseniu je prípustná sťažnosť, ktorú možno podať v lehote troch dní od jeho doručenia na Krajskú prokuratúru Nitra cestou Okresnej prokuratúry Nitra. Sťažnosť má odkladný účinok. 

JUDr. Ján Šipoš
prokurátor